Slavnostna prireditev 06.09.2025 v spomin na padle med NOB in ustanavljanju partizanskih enot

Dne 06.09.2025 je Združenje Borcev za vrednote NOB Trebnje, Občinska organizacija borcev za vrednote NOB Mokronog – Trebelno, Skupnost Gubčeve brigade, Skupnost 12. SNOUB v sodelovanju z Občino Mokronog-Trebelno organizirala skupno Spominsko slovesnost treh enot ustanovljenih med NOV. V spomin na vse občane padle za svobodo, v spomin na 84. obletnico Mokronoške čete, na 83. obletnico ustanovitve Gubčeve Brigade in 82. obletnico ustanovitve XII. Slovenske narodnoosvobodilne udarne brigade so različne delegacije, ob prisotnosti lokalnih praporščakov in pripadnikoma Slovenske vojske, položile vence v Mokronogu, v spominskem parku pred Občino Mokronog-Trebelno in pred Repovo hišo, v Dolenjem Zabukovju in v gozdu pod Trebelnem.

Osrednja spominska slovesnost se je odvijala na prostoru pred LD Trebelno, kjer se je zbralo veliko število obiskovalcev. Po prihodu praporščakov, pripadnikov spominskega dolenjskega partizanskega bataljona, pohodnih čet različnih društev in organizacij ob spremljavi občinskega pihalnega orkestra iz Trebnja je le ta naznanila začetek slovesnosti z zaigranjem Državne himne.

Prireditev je vodila in povezovala vse dogodke Mateja Čirič Jamnik. Predsednik občinske organizacije borcev za vrednote NOB Mokronog-Trebelno in Župan občine Mokronog-Trebelno sta pozdravila vse prisotne in poudarila pomen organiziranja slovesnosti v spomin na polpretekle dogodke, predvsem pomembnosti upora proti okupatorju v letih 1941-1945.

Na osrednjem srečanju pri Lovskem domu na Trebelnem je bil pripravljen kulturni program, v katerem so sodelovali Občinski pihalni orkester Trebnje, učenci Osnovne šole Mokronog – PŠ Trebelno in Ženski pevski zbor Zimzelen Mirna.

Slavnostni govornik poslanec Republike Slovenije v evropskem parlamentu tov. Marjan ŠAREC je ravno tako podaril pomen narodnoosvobodilne borbe proti okupatorju, ter spomnil na to, kako so se ljudje mladi in stari ne glede na žrtve zoperstavili sovražniku ter v tem vztrajali do konca, in stopili ob bok vsem velikim silam, ki so med drugo svetovno vojno premagale nacizem in fašizem. To je bil pomemben korak proti cilju -samostojnosti, ki smo si ga zastavili in vzpostavili lastno državo. Skrbeti pa moramo, da se ohranja mir in neodvisnost.

Voditeljica slovesnosti je lepo povezovala vse dogodke, prisotnim orisala dogajanja izpred 80 in več leti, vso slovesnost pa je povezovala tudi z besedami Prežihovega Voranca – Lovra Kuharja, ki je med II. svetovno vojno v teh dolenjskih grapah, gričih in goricah preživel del svojega življenja.

Zaslužni člani organizacije so prejeli priznanja in sicer Jernej Mauko in Marjan Pihler Priznanje ZB Trebnje, Zahvalo ZB Trebnje sta prejela Družina Berk in Strelsko društvo Trebnje. Za svoje dolgoletno delo v organizaciji pa sta Anon Gole in Jože Žužek prejela srebrno plaketo Zveze združenj borcev za vrednote NOB Slovenije.

Zahvaljujemo se vsem, ki so kakorkoli prispevali k organizaciji slovesnosti, še posebej pa članom LD Trebelno.

 Mišo